Kuonė
Kuonė – nedidelė upė Prienų rajone. Priklauso Nemuno mažųjų intakų (su Nemunu) baseinui. Įteka kairiajame krante, 267,3 km atstumu nuo pastarojo žiočių. Upelio ilgis – 2,9 km, baseino plotas – 4,1 km². Prasideda aukštumose ties Pakuoniu. Pastarojoje gyvenvietėje ant upelio suformuotas nedidelis tvenkinys. Turi du bevardžius intakus. Nors vidurupyje abiejose pakrantės pusėse plyti dirbami laukai ir pramoniniai sodai, upelio vaga išlikusi nereguliuota, apaugusi krūmais ir medžiais. Upelio įtekėjimo į Nemuną vietoje susidariusi įlanka. Prie Kuonės įsikūrusios gyvenvietės – Pakuonis, Daukšiagirė.